ТЕХНИЧЕСКО ЗАДАНИЕ ЗА

ИЗГОТВЯНЕ НА ЕКОЛОГИЧНА ОЦЕНКА 
И ОЦЕНКА ЗА СЪВМЕСТИМОСТ
(ОЦЕНКА ЗА СТЕПЕНТА НА ВЪЗДЕЙСТВИЕ ВЪРХУ ЗАЩИТЕНИ ЗОНИ) 
НА ПРОЕКТА ЗА ОБЩ УСТРОЙСТВЕН ПЛАН НА ОБЩИНА ЗЛАТОГРАД

Изготвянето на екологичната оценка протича едновременно с изготвянето на проекта за Общия устройствен план, като следва да се съобрази с етапите на изработването му, както и с действащата нормативна база за устройството на територията.

Изпълнителят следва да изготви екологичната част на Общия устройствен план на Община Златоград, както и оценка за съвместимост/оценка за степента на въздействие на Общия устройствен план върху защитени зони, като приложение под формата на доклад, който да бъде неразделна част от екологичната оценка.
Екологичната оценка ще бъде част от Общия устройствен план на Община Златоград, но ще подлежи на самостоятелно приемане от страна на Възложителя.

Екологичната част на Общия устройствен план на Община Златоград следва да отговаря на изискванията на чл. 86, ал. 3 от Закона за опазване на околната среда и изискванията на Наредбата за условията и реда за извършване на екологична оценка, както и с цялата относима действаща нормативна база.

Докладът за екологичната оценка следва да бъде оформен като единен документ, част от Общия устройствен план на Община Златоград.

Екологичната оценка следва да бъде изготвена от колектив експерти с ръководител, отговарящи на изискванията на чл. 83 от Закона за опазване на околната среда и чл. 16 от Наредбата за условията и реда за извършване на екологична оценка. Ръководителят и членовете на колектива могат да бъдат български и чуждестранни физически лица, които притежават образователна квалификационна степен „магистър”. Същите декларират писмено, че не са лично заинтересовани от реализацията на плана, познават изискванията на действащата българска и  европейска нормативна уредба по околна среда и при работата си по оценките по чл. 81, ал.1 от Закона за опазване на околната среда се позовават и съобразяват с тези изисквания и с приложими методически документи.
Целите на екологичната оценка са да интегрира предвижданията на дългосрочно устойчиво устройствено развитие на територията на Община Златоград в обхвата на Общия устройствен план на Община Златоград по отношение на околната среда  в процеса на развитие като цяло и да въведе принципа на устойчиво развитие в съответствие с чл. 3 и чл. 9 от Закона за опазване на околната среда, да идентифицира, опише и оцени по подходящ начин възможните въздействия от прилагането на инвестиционните предложения, които Общия устройствен план предвижда върху компонентите на околната среда, да обезпечи превантивен контрол по отношение на опазване на околната среда и защита здравето на хората.
Доклада за екологична оценка трябва да включва:

· описание на съдържанието на основните цели на плана и връзката с други планове и програми;

· да се разгледат съответните аспекти на текущото състояние на околната среда и евентуалното развитие без прилагането на плана;

· при разработването на Общия устройствен план на Община Златоград да се вземат предвид предвижданията на други планове и програми на национално и местно ниво, както и съотносими планове и програми на българското законодателство и европейските директиви;

· Екологичната оценка следва да се съобрази с направената оценка за допустимост на плана съгласно Плана за управление на речните басейни в Източнобеломорски район и  постигане на целите на околната среда (съгласно писмо изх. № КД – 04-172/06.06.2014 г. на БДИБР Пловдив).
· Да се отразят в цялост водните обекти в Община Златоград със законово адекватните им атрибути (вид собственост, вид територия и начин на трайно ползване).
· Да се отразят санитарно – охранителните зони (действащи и проектни) със законово адекватните им атрибути (вид собственост, вид територия и начин на трайно ползване, ограничения).
· Да се спазват разпоредбите на чл. 103 (6) от Закона за устройството на територията по отношение на крайбрежните заливаеми ивици на реките.
· Във връзка с наводнения, възникнали в Златоград в миналото, както и за намаляване на риска, свързан с тях, при разработването на ОУП на Община Златоград да бъдат взети под внимание разпоредбите на чл. 107, т. 6 от Закона за устройството на територията.
· Да бъдат разработени характеристики на околната среда за територии, които евентуално ще бъдат ще бъдат значително засегнати от Общия устройствен план на Община Златоград. 

· Да се анализират съществуващите екологични проблеми, установени на различно ниво, имащи отношение към плана, включително отнасящи се до райони с особено екологично значение, като защитени зони по Закона за биологичното разнообразие.

· Да се анализират вероятните значителни въздействия върху околната среда, включително биологичното разнообразие, население, човешко здраве, фауна, флора, почви, води, въздух, климатични фактори, материални активи, културно-историческо наследство, ландшафт. Тези въздействия трябва да включват вторични, кумулативни, едновременни, краткосрочни, средносрочни и дългосрочни, постоянни и временни, положителни и отрицателни последици от осъществяване на предвижданията на ОУП на Община Златоград.

· В отделен раздел към Екологичната оценка да се разгледат здравно-хигиенните аспекти на околната среда:

· Да се анализира възможността за наднормено натоварване на средата с вредности и оказване на неблагоприятно въздействие върху живущите, да се оцени здравния риск  и да се предложат мерки за неговото предотвратяване и редуциране.

· Да се дадат подробни данни за съществуващите в района водоизточници за питейно – битови цели и минерални водоизточници, като се посочи санитарно – охранителните зони и съобразени ли са предвижданията на ОУП с изискванията на режима  на експлоатация на тези зони.

· Да се предложат адекватни мерки за предотвратяване, намаляване и възможно най-пълно отстраняване на неблагоприятните последствия от осъществяване на ОУП на Община Златоград върху околната среда. Мерките да бъдат мотивирани в т.ч. по отношение на очакваните резултати от прилагането им. Същите да бъдат представени като:

1. Мерки за отразяване в окончателния вариант на ОУП;

2. Мерки за изпълнение по прилагане на ОУП.

· Да се предложат мерки и индикатори за наблюдение и контрол на действията върху околната среда при прилагането на ОУП на Община Златоград. Мерките да бъдат съотносими с подробността на предвижданията на плана, като за всяка мярка се посочат измерими индикатори за наблюдението и контрола на въздействието върху околната среда. За всеки индикатор следва да се посочи периодичност на измерване, мерна единица, орган отговорен за наблюдението и контрола.

· Да се предвидят мерки и условия за предотвратяване, намаляване и възможно най-пълно компенсиране на неблагоприятните последствия от осъществяването на плана, като се вземат предвид мерките в Становище по Екологична оценка № 1-2/2012 г. за Националния план за действие за енергията от възобновяеми източници 2011-2020 г., издадено от Министъра на околната среда и водите.

· Да се ползват указания и методики на стратегическата екологична оценка, публикувани на Интернет страницата на Европейската комисия и на Интернет страницата на МОСВ.

· Да се опишат мотивите за избор на алтернативите  и методите за извършването на Екологичната оценка, включително трудностите при събиране на необходимата за това информация.

· Като самостоятелно приложение към доклада за Екологичната оценка да се изготви нетехническо резюме на достъпен за обществеността език, в обем не по-малък от 10 на сто от обема на доклада. Освен текстова част, резюмето да има и нагледни материали.
В териториалния обхват на Община Златоград попада част от една защитена зона от екологична мрежа „Натура 2000” по смисъла на Закона за билогичното разнообразие – BG 0000372 „ Циганско градище” за опазване на природните местообитания  и на дивата флора и фауна, включена в списъка от защитени зони, приет с Решение № 661/2007 г. на Министерски съвет. Видно от писмо с изх. №КПД – 14-209-(3)/11.06.2014 г. от РИОСВ Смолян, съгласно чл. 36 , ал. 3 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони, е извършена преценка за вероятната степен на отрицателно въздействие. Установено е, че Общия устройствен план има вероятност да окаже отрицателно въздействие върху природните местообитания, популации и местообитания на видове, предмет на защитена зона BG 0000372 „Циганско градище”. В тази връзка като неразделна част от екологичната оценка, съгласно чл. 34, ал. 1 от  Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони, следва да бъде изготвена оценка за степента на въздействие на Общия устройствен план на Община Златоград върху предмета и целите на посочената защитена зона. 
Оценката за степента на въздействие на Общия устройствен план на Община Златоград върху предмета и целите на защитена зона BG 0000372 „Циганско градище”, следва да се определи по критериите на чл. 22 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони и трябва да бъде структурирана под формата на доклад, съгласно изискванията на чл. 23, ал. 2 от горецитираната Наредба.
Докладът за оценка на степента на въздействие следва да включва:

· Анотация на предвижданията на плана по типове устройствени зони с описание на конкретни параметри, площи, включени имоти и др. 

· Описание на характеристиките на други планове и програми, проекти, съществуващи и/или в процес на изработване  или одобряване, които в съчетание с оценявания план могат да окажат неблагоприятно въздействие върху защитената зона.

· Описание на елементите на плана, които самостоятелно  или в комбинация с други планове и програми биха могли да окажат значително въздействие върху защитената зона или нейните елементи.
· Описание на защитената зона, местообитанията, видовете – растителни и животински, целите на опазването им и тяхното отчитане при изготвянето на ОУП на Община Златоград.

· Описание и анализ на вероятността и степента на въздействие на плана върху предмета целите на опазване на защитената зона. При определяне на степента на въздействие на защитената зона да бъдат използвани количествени оценки на очакваните загуби или влошаването на състоянието на местообитанията (площ) и видовете (численост и плътност на популациите), предмет на опазване в защитената зона. Тези оценки трябва да бъдат разгледани в контекста на представеността на местоообитанията/видовете в зоната и в мрежата от защитени зони като цяло, т.е въз основа на конкретни изчисления, кои от предвижданията на ОУП (устройствени зони, инфраструктурни елеменит и пр.), каква площ от конкретно природно местообитание /местообитания на опазван вид засягат в зоната (а не спрямо общата и площ) и какъв процент от него увреждат, унищожават или повлияват по друг начин. Алгоритъмът на изчисленията трябва да бъде обяснен на разбираем и проследим език, и да бъде представен както в текстови, така и в табличен вид.

· Предложения за смекчаващи мерки, предвидени за предотвратяване, намаляване и възможно  отстраняване на очакваните неблогоприятни въздействия от осъществяването на плана. Мерките следва да отразяват спецификата на зоната, предмета на опазване в нея и елементите на предвижданията на Общия устройствен план, и да се съобрази с идентифицираните въздействия.
· Разглеждане на алтернативни решения и оценка на тяхното въздействие върху защитената зона, включително нулева алтернатива;
· Актуален картен материал на хартиен и електронен носител, с местоположението на всички елементи на плана спрямо защитената зона и нейните елементи;
· Крайните заключения за вида и степента на въздействие съобразно критериите по чл. 22 от Наредбата;
· Информация за използваните методи на изследване, включително времетраене и период на полеви проучвания, методи за прогноза и оценка на въздействието, източници на информация, трудности при събиране на необходимата информация;
Оценката за степента на въздействие следва да се изготви от експерти с опит в областта на опзване на местообитанията и видовете, като най-малко един от тях е с образование по някоя от специалностите в професионално направление „биологични науки”, да имат завършено висше образование с образователна квалификационна степен „магистър”, да имат трудов стаж по съответната специалност най-малко 2 години, да познават действащото българско и европейско законодателство в областта на опазване на околната среда и при работата си по оценката да се позовават  и съобразяват с тези изисквания и с наличните методически документи, да не са лично заинтересовани от реализацията на плана, обект на процедурата по оценка съвместимост, да не са свързани лица по смисъла на Търговския закон с възложителя,  да не се намират с Възложителя или с компетентния орган в отношения, пораждащи основателни съмнения в тяхното безпристрастие. Наличието на тези изискванията се удостоверява със съответните документи, които задължително се прилагат към доклада по оценката за степента на въздействие.
Тези обстоятелствата  се удостоверяват с декларация, която експертът подписва за всеки отделен случай на извършване на оценката.

Екипът, натоварен с изготвянето на екологичната част от плана, в хода на работата си следва да изготви и съгласува с Общинска администрация Златоград - Схема за провеждане на консултации на тази част от плана. Редът и условията за провеждане на консултациите се включват в схемата, след като се съобразят с изискванията на: 

- Закона за опазване на околната среда;

- Наредбата за условията и реда за извършване на екологична оценка;

- Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони;

- Общинска нормативна уредба за провеждане на обществени обсъждания;

След изготвянето и приемането от Възложителя на схемата за консултации, Възложителят съвместно с Изпълнителя организират консултации с обществеността, заинтересуваните органи и трети лица, които има вероятност да бъдат засегнати от плана или програмата през различните фази на подготовка на плана или програмата, съответно на ЕО.

Изпълнителят следва да изготви и съгласува с Общинска администрация Златоград - прессъобщения за отразяване на резултатите от консултациите и общественото обсъждане.

В случай, че по време и/или след обсъждането и разглеждането на предварителния проект на Общия устройствен план на Община Златоград се наложат съществени изменения в проекта, следва екологичната оценка и оценката за степента на въздействие да се преработят съобразено с тях. 

Окончателните - Доклад за екологична оценка и Доклад за оценка на степента на въздействие, се оформят и предават с приемо-предавателен протокол в три оригинални екземпляра на хартиен носител и два екземпляра на електронен носител, като единен документ, който включва:

- Съдържателна част, съгласно изискванията на чл. 86, ал. 3 от ЗООС, Наредбата за условията и реда за извършване на екологична оценка и Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони;

- Списък на източниците на информация на използваните методи за оценка и прогноза на въздействието върху околната среда с посочване на източника, в който са публикувани;

- Списък с експертите и ръководителя, изготвили доклада за ЕО, в който всеки удостоверява с полагане на подпис разработените от него раздели на доклада;

- Декларации по чл. 16, ал. 1 от Наредбата за условията и реда за извършване на екологична оценка;

- Справка за проведени консултации и за изразените при консултациите мнения и предложения, както и за начина на отразяването им. В справката експертите на Изпълнителя, съгласувано с експертите на Възложителя, описват мотивирано приетите или неприетите бележки, препоръки или предложения и прилагат съставените за резултатите от консултациите документи (протоколи, становища, анкети др.).

- Нетехническо резюме на достъпен за обществеността език в обем, не по-малък от 10 на сто от обема на доклада. Освен текстовата част резюмето съдържа необходимите нагледни материали (карти, снимки, схеми).

Изготвил:         /п/
Юлия Ушева

